Yellow (רשת חנויות)

Yellow (יילו) היא רשת חנויות הנוחות של חברת הדלק פז שהוקמה בשנת 1998. נכון לשנת 2022 כוללת הרשת כ-240 חנויות נוחות ברחבי ישראל. רוב חנויות הרשת פועלות 24 שעות ביממה ושבעה ימים בשבוע, ונמכרים בהן בעיקר מוצרי מזון לדרך (קפה, כריכים, חטיפים, משקאות קלים וכו'), ומוצרי מזון לקניה משלימה. בדומה לחנויות לחנויות נוחות אחרות, המוצרים המוצעים בה נמכרים בדרך כלל במחירים גבוהים במקצת בהשוואה למכולת ולסופרמרקט, על פי מודל עסקי המניח שהנוחות שבזמינותו המיידית של המוצר בסמוך למקום הימצאו של הקונה מצדיקה עבורו תשלום גבוה ממחיר השוק המקובל.

היסטוריה
 רקע 
תחום חנויות הנוחות בתחנות דלק בישראל, החל להתפתח באמצע שנות ה-90 של המאה ה-20 זאת בעקבות הרפורמה במשק הדלק שיזם שר האנרגיה והתשתית משה שחל החל מסוף שנות ה-80. הרפורמה אפשרה לראשונה תחרות בין חברות הדלק, כולל הסרת המכסות אשר חילקו את השוק בין חברות הדלק הגדולות, צמצום הפיקוח על מחירי הדלק, ואפשרה כניסת מתחרות נוספות לשוק הדלק. יישום הרפורמה נמשך כמה שנים, עקב מאבקם של חברות הדלק הוותיקות נגדה והקשיים בהקמת תחנות דלק חדשות. אחת החברות הראשונות שהקומו באותה עת, אלון חברת הדלק לישראל, שיווקה את הדלק במחיר נמוך, אך הקימה בתחנות הדלק שפתחה חנויות נוחות בשיתות רשת שופרסל, תחת המותג "סופר אלונית", במטרה לגוון את מקורות ההכנסה שלהם. ב-1999 מוזגה "אלון" עם חברת "דור אנרגיה", ועד 2003 כבר פתחה 50 סניפי "אלונית".
הקמת הרשת
בשנת 1996 החליטה פז גם להקים חנויות נוחות בתחנות הדלק שלה, בעקבות השחיקה במרווחים ממכירת דלקים. לצורך כך שכרה חברת ייעוץ והקמה של חנויות נוחות אמריקנית. לפי המודל בארצות הברית, של הקמת קומפלקס כחלק מתחנת הדלק, שמכירת הדלק בו מהווה רק שליש מההכנסות, ושאר ההכנסות נובעות מהעסקים הנוספים. תחילה יצרה פז שותפות עם חברת אסם השקעות, בשם "אוספז", על מנת להקים ולהפעיל את רשת. פז ואוסם החזיקו כל אחת ב-50% ממניות החברה. במהלך 1997 אמורות היו להיפתח 4 חנויות, אך השותפות פורקה לאחר שהיו עיכובים בקבלת אישורי בנייה להקמת החנויות.

שנה אחרי פירוק השותפות עם "אסם" החלה פז להקים את הרשת בעצמה. החנות הראשונה נפתחה בתחנת הדלק במחלף הסירה, בכניסה להרצליה, על שטח של כ-150 מ"ר, שבצמוד לה הוקמה תחנת רחיצה ומסעדת בורגראנץ'. רשת בורגראנץ' נרכשה כשנה קודם על ידי "פז", כחלק מתוכניתה של חברת פז להיכנס לתחום הקמעונאות. עד שנת 2003 נפתחו כ-70 סניפים. בנוסף באותה שנה יצאה לראשונה הרשת במסע פרסום בטלוויזיה. בינואר 2004 החליטה "פז" לסגור את מרבית סניפי בורגראנץ' בתחנות הדלק שלה, לאחר שצברו הפסדים, ושנה אחר כך מכרה את רשת המסעדות.

התרחבות לרשת חנויות הנוחות הגדולה בישראל
בשנת 2004 עקפה את רשת "אלונית" והפכה לרשת חנויות הנוחות הגדולה בישראל. בנוסף הרחיבה את שירותיה לשירותים כגון: משיכת מזומנים מהקופאי, שירות שמותג תחת השם "כספומן", שירות הטענה דיגיטלית של טלפונים סלולרים, מכירת תרופות ללא מרשם והטענת כרטיסי חניה "איזי פארק" של חברת און טרק אינובישנס.

בשנת 2005 השיקה הרשת פורמט בשם Yellow מרקט, חנות בפורמט מינימרקט שכונתי, הכוללת מגוון רחב של מוצרים החל מירקות טריים ועד חיתולים לתינוקות הפתוח 24/7. החנות הראשונה בפורמט זה פתחה בתחנת פז בצומת הדסים.

בשנת 2006 הושק כרטיס אשראי משותף לפז, לאומי קארד ורשת המרכולים שופרסל.
בשנת 2007 הפעילה הרשת 170 חנויות והכריזה על תוכנית להפוך לרשת הקמעונאות השלישית בגדולה בישראל, המקיפה מתחמי קניות מוגדלים בתחנות הדלק ויציאה ממתחמיהן למיקומים נוספים.

בשנת 2009 השיקה סדרת מוצרים מותג פרטי, "Yellow Fun To Go", הכוללת משקאות יוגורט, משקאות גלידה, משקאות פירות ושקיות פיצוחים. בואתה שנה הוקמו 4 סניפים ראשונים של הרשת מחוץ לתחנות-הדלק בשנת 2010 הרשת החלה לשווק באופן בלעדי מכונות קפה ביתיות של חברת הקפה האיטלקית לוואצה

בשנת 2011 הרשת השיקה אפליקציה לטלפונים ניידים, הכוללת מועדון לקוחות סלולרי ראשון בישראל ופורטל שירותי דרך עבור הנהג.

בשנת 2017 נכנסה הרשת לתחום הסחר האלקטרוני, שהשיקה שירות לוקרים לאיסוף חבילות 24/7, בשם Yellow Box. לוקרים אליהם ניתן לשלוח חבילות של מוצרים שנרכשו דרך האינטרנט, שניתן לאסוף אותם 24 שעות ביממה באמצעות קוד אישי הנשלח למייל או לנייד.

בשנת 2021 השיקה הרשת אפליקציית ארנק דיגיטלי בשיתוף רשת סופר-פארם אחר כך יצרה שיתוף פעולה עם חברת הביטוח הראל המחבר בין ביטוח הרכב מותאם הנסיעה "הראל סוויץ'" לאפליקציה, ושירות הלוואות חוץ בנקאיות בשיתוף חברת כרטיסי אשראי לישראל.
קישורים חיצוניים


 אתר פז



הערות שוליים

קטגוריה:רשתות שיווק בישראל
קטגוריה:ישראל: חברות שהוקמו ב-1999